Ses brandbestryders binne sewe maande pa(Foto: Facebook) Ses brandbestryders van dieselfde brandweerstasie in die Amerikaanse deelstaat Iowa het die afgelope sewe maande pa geword. “Ons word duidelik nie genoeg uitgeroep na brande nie,” het Tom Brockett, ŉ brandbestryder wat pas pa van die sesde baba by die Mediapolis-brandweerstasie geword het, laat hoor. Brockett vertel dat die band tussen hom en sy medebrandbestryders soos dié van broers is. “Ons is nie net almal vrywilligers by die brandweerstasie nie, maar ons is ook almal vriende.” Dat al die babas op dieselfde tyd gekom het, was egter nie beplan nie. “Dit was elke keer ŉ verrassing as iemand aankondig dat hy pa gaan word.” Toe Brockett se dogtertjie, Neva Jean, gebore is, het al die manne besluit dit is tyd vir ŉ fotosessie. Debbie Brissey was die fotograaf en het gebieg sy het nog nooit ses babas tegelyk afgeneem nie. Dit was “georganiseerde chaos”, maar Brissey sê sy kon sien hierdie klomp manne is soos ŉ toegewyde familie. Brockett glo die kleinspan sal vir lank vriende wees in Mediapolis, waar daar ŉ bevolking van net sowat 1 500 mense is. “Hulle sal saam grootword,” sê hy. “As dit nie by die skool is nie, sal dit by die brandweerstasie wees.” Bron: CBS News